CELEX: 52020PC0319
Language: da
Date: 2020-07-16
Title: Forslag til RÅDETS AFGØRELSE om ændring af beslutning 2003/76/EF om fastsættelse af de nødvendige bestemmelser til gennemførelse af den protokol, der er knyttet til traktaten om oprettelse af Det Europæiske Fællesskab, om de finansielle konsekvenser af udløbet af EKSF-traktaten og om Kul- og Stålforskningsfonden

EUROPA-KOMMISSIONEN
            Bruxelles, den 16.7.2020
            COM(2020) 319 final
            2020/0142(APP)
            Forslag til
            RÅDETS AFGØRELSE
            om ændring af beslutning 2003/76/EF om fastsættelse af de nødvendige bestemmelser til gennemførelse af den protokol, der er knyttet til traktaten om oprettelse af Det Europæiske Fællesskab, om de finansielle konsekvenser af udløbet af EKSF-traktaten og om Kul- og Stålforskningsfonden
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Begrundelse og formål
            
            
               Den 4. oktober 2016 ratificerede EU Parisaftalen, hvori Unionen forpligtede sig til at bidrage til at holde den globale temperaturstigning på et godt stykke under 2 °C og at fortsætte bestræbelserne på at begrænse den til 1,5 °C. Efter denne internationale forpligtelse har EU sammen med sine medlemsstater aftalt at fastsætte ambitiøse mål for at reducere udledningen af drivhusgasser med 80-95 % inden 2050 og med 40 % inden 2030.
            
            
               I november 2018 fremlagde Kommissionen sin strategiske langsigtede vision for en fremgangsrig, moderne, konkurrencedygtig og klimaneutral økonomi i 2050 — En ren planet for alle
                  1
               . I sin meddelelse beskrev Kommissionen — efter opfordringer fra Europa-Parlamentet og Det Europæiske Råd — en række foranstaltninger, heriblandt at undersøge, hvordan aktiverne i Det Europæiske Kul- og Stålfællesskab under afvikling kunne støtte banebrydende teknologier til næsten kulstofneutral stålfremstilling.
            
            
               I overensstemmelse med sin langsigtede vision offentliggjorde Kommissionen i december 2019 meddelelsen om den europæiske grønne aftale
                  2
               . Blandt de foranstaltninger, som skal træffes, satte Kommissionen dekarbonisering af stålsektoren højt på den politiske dagsorden og vil bestræbe sig på at undersøge, om en del af finansieringen under Det Europæiske Kul- og Stålfællesskab under afvikling kan bruges til at arbejde frem mod næsten kulstofneutral stålfremstilling i 2030. Europa skal bruge 175-290 mia. EUR i yderligere årlige investeringer i de kommende årtier. I denne forbindelse foreslår Kommissionen, at der inden for rammerne af investeringsplanen for et bæredygtigt Europa foretages en revision af Kul- og Stålforskningsfondens retsgrundlag for at tilskynde til private investeringer i grønne projekter. 
            
            
               Kul- og Stålforskningsfondens forskningsprogram er et EU-støttet program, som finansierer forskningsprojekter i kul- og stålsektoren. Forskningsprogrammet har sit eget retsgrundlag uden for den flerårige finansielle ramme. Efter udløbet af traktaten om Det Europæiske Kul- og Stålfællesskab (EKSF) i 2002 og i henhold til protokol 37, som er knyttet til EU-traktaterne, etablerede medlemsstaterne den nye "Kul- og Stålforskningsfond" som en fortsættelse af Det Europæiske Kul- og Stålfællesskabs programmer for forskning og teknologisk udvikling inden for kul og stål. Kul- og Stålforskningsfondens forskningsprogram giver årligt omkring 40 mio. EUR i forsknings- og innovationsfinansiering til sektorer knyttet til kul- og stål (med en fordeling på 27,2 % for kul og 72,8 % for stål) og samler industrielle partnere, SMV'er, førende forskningscentre og universiteter i hele EU om at udvikle og fremme innovation. Aktiviteterne finansieres af indtægter fra aktiverne i EKSF under afvikling i overensstemmelse med artikel 1, stk. 2, i protokol 37. For at begrænse udsving i finansieringen af forskningen som følge af uro på finansmarkederne mest muligt foretages der en regulering. Men efter faldende indtægter fra aktivforvaltningen faldt tilførslen til Kul- og Stålforskningsfondens budget fra nettoindtægter og fra udjævningsmekanismen fra 42 mio. EUR i 2017 til 12 mio. EUR i 2019. I 2017 foreslog Kommissionen at anvende frigørelser og indtægtsordrer til at øge budgettet til 40 mio. EUR frem til 2020
                  3
               . I april 2018 vedtog Europa-Parlamentet en lovgivningsmæssig beslutning [P8_TA (2018)0061]
                  4
               , der ledsager dets samtykke til Rådets afgørelse 2018/599
                  5
               , som havde til formål at tillade brugen af alle frigørelser og indtægtsordrer foretaget under programmet for Kul- og Stålforskningsfonden siden 2003. I denne beslutning opfordrede Europa-Parlamentet til at gøre forvaltningen af aktiverne i EKSF under afvikling mere aktiv eller endda bruge nogle af disse midler til at igangsætte store projekter for at gøre europæisk stål ren og konkurrencedygtig.
            
            
               Som anerkendt
                  6
                er der behov for årlig finansiering på mindst 40 mio. EUR for at kunne gennemføre forskningsprogrammet for Kul- og Stålforskningsfonden. Men med den nuværende rente og i lyset af forbruget af de disponible ressourcer til udjævningsmekanismen og i betragtning af den britiske tilbagetrækning vil det være vanskeligt at generere et passende årligt afkast af de investerede aktiver på kort til mellemlangt sigt. 
            
            
               Revisionsretten konkluderede i en nylig analyse af Det Europæiske Kul- og Stålfællesskab
                  7
               , at finansieringen af Kul- og Stålforskningsfonden alene på grundlag af nettoindtægterne fra aktivforvaltningen ikke er holdbar i det aktuelle rentemiljø. Revisionsretten anførte navnlig, at revisionen af de finansielle retningslinjer hastede og burde give svar på, hvordan egenkapitalen i EKSF under afvikling kan gøres mere produktiv inden for EU's forskningsrammeprogrammer. 
            
            
               I juni 2019 opfordrede De Rådgivende Grupper for Kul og Stål (CAG og SAG)
                  8
                til en revision af retsgrundlaget for at sikre programmets fortsættelse, samtidig med at målene blev tilpasset de aktuelle behov i sektoren. Samtidig godkendte de den gradvise anvendelse af en del af aktiverne, omtrent svarende til en tredjedel (svarende til ca. 50-70 mio. EUR for perioden 2021-2027), til finansiering af forskningsprojekter for kul- og stålsektoren i synergi med mekanismen for en retfærdig omstilling, initiativet om kulregioner under omstilling
                  9
               , Horisont Europa og Innovationsfonden. Den 25. juni 2019 godkendte den fælles ad hoc-gruppe for kul og stål (CAG-SAG) åbningen af EKSF-aktiverne.
            
            
               Forskning og innovation giver i de energiintensive sektorer mulighed for at udvikle og demonstrere en installation i en passende målestok til at teste alle de tekniske og økonomiske data for at kunne fortsætte med den industrielle og kommercielle udnyttelse af teknologien med en minimal risiko. I meddelelsen fra 2019 om den grønne aftale foreslås det at støtte banebrydende teknologier inden for produktion af rent stål, som kan føre til kulstofneutral stålfremstilling i 2030, og undersøge, hvorvidt en del af midlerne fra Det Europæiske Kul- og Stålfællesskab kan bruges. Kul- og Stålforskningsfonden vil især udvikle en potentielt banebrydende produktion af rent stål, som trækker andre energiintensive sektorer som kemikalier og cement i retning af klimaneutralitet i 2050. 
            
            
               Det er således blevet både mere relevant og nødvendigt, at Kul- og Stålforskningsfondens retsgrundlag revideres.
            
            
               I lyset af ovenstående foreslås der i dette forslag ændringer til den nuværende afgørelse. Formålet er at sælge en del af aktiverne
                  10
                i EKSF under afvikling for perioden 2021-2027 med henblik på at give en årlig tildeling til Kul- og Stålforskningsfonden på 111 mio. EUR om året. Denne årlige tildeling vil fortsat støtte den fælles forskning i sektorer, som er knyttet til kul- og stålindustrien under forskningsprogrammet for Kul- og Stålforskningsfonden, ligesom den vil støtte banebrydende teknologier, som kan føre til næsten kulstofneutral stålfremstilling i 2030 og forskningsprojekter for kulsektoren, der forvalter den retfærdige omstilling af tidligere aktive kulminer eller kulminer under nedlukning og dermed forbundet infrastruktur i overensstemmelse med mekanismen for en retfærdig omstilling og i overensstemmelse med artikel 4, stk. 2. Specifikt for den sektor, der er relateret til stålindustrien, gælder, at Kommissionen vil sigte mod at støtte forskningsprojekter via et program for rent stål med fælles programlægning
                  11
                i synergi med andre EU-programmer, navnlig med rammeprogrammet for forskning og innovation.
            
            
               
                  Et europæisk offentlig-privat partnerskab betragtes som et værdifuldt redskab til at støtte udviklingen og gennemførelsen af forskningsaktiviteter af strategisk betydning med henblik på at give Unionen mulighed for at imødegå globale udfordringer og bevare sin konkurrenceevne.
               
            
            
               Foreslåede ændringer, der gør det muligt at bruge fondens aktiver, hvor det er nødvendigt, for at sikre en årlig tildeling på 40 mio. EUR og finansiere store forsknings- og innovationsprojekter.
            
            
               Det foreslås at ændre beslutning 2003/76/EF, så Kul- og Stålforskningsfonden hvert år frem til 2027 sikres en årlig tildeling, som skal bruges som følger: 40 mio. EUR om året skal finansiere forskningssamarbejde inden for kul- og stålsektoren, mens de resterende 71 mio. EUR skal finansiere banebrydende teknologier, som kan føre til næsten kulstofneutral stålfremstilling og forskningsprojekter, der forvalter den retfærdige omstilling af tidligere aktive kulminer eller kulminer under nedlukning samt dermed forbundet infrastruktur i overensstemmelse med mekanismen for en retfærdig omstilling. Disse tildelinger og relaterede betalinger bør genereres af nettoindtægterne fra placeringer og, om nødvendigt, af provenuet fra salg af aktiver.
            
            
               Denne fordeling bør udtrykkeligt nedfældes i afgørelsen for at muliggøre en forudsigelig strøm af ressourcer i et tilstrækkeligt omfang til at give mulighed for en fortsættelse af den ønskede støtte til forskningssamarbejde i kul- og stålsektoren.
            
            
               Til dato har aktiverne i EKSF under afvikling været forvaltet ud fra det udgangspunkt, at afkastet af de placerede aktiver skulle være det middel, hvormed forskningsprojekterne skulle finansieres. Dette afspejles i ordlyden i afsnit 1 ("Anvendelse af midlerne") i bilaget til Rådets beslutning 2003/77/EF og i betragtning 3 i samme beslutning, ifølge hvilken den "samlede kapital i Kul- og Stålforskningsfondens aktiver (...) bør opretholdes i sin helhed".
            
            
               Af ovenstående grunde er en sådan tilgang i strid med behovet for at skaffe den fornødne finansiering til at sikre et meningsfuldt forskningsprogram for stål- og kulsektoren.
            
         
         
            
               En fortsat insisteren på, at aktiverne i fonden fortsat skal være intakte, er derfor ikke realistisk og skal ændres. Derudover er der ikke flere forpligtelser til at bevare reserverne som forsikring til kreditorerne i EKSF, da der ikke er flere udestående lån.
            
            
               I denne henseende er det nødvendigt at ændre afgørelsen, så den i højere grad afspejler behovene i den underliggende politik, som skal stilles af EKSF under afvikling, og udfordringerne ved at generere et afkast på det niveau, som er nødvendigt, i lyset af de aktuelle markedsforhold og samtidig beholde tilstrækkelige aktiver i EKSF til at generere indtægter efter 2027.
            
            
               Det foreslås at afskaffe udjævningsmekanismen, da den anses for at være et forældet værktøj efter vedtagelsen af de foreslåede ændringer.
            
            
               Derudover vil Kommissionen benytte lejligheden med revisionen af afgørelsen til at afskrive fordringer, hvor de forventede omkostninger ved inddrivelsen ville overstige det beløb, der skal inddrives, og afskrivningen vil ikke skade billedet af EU, såfremt fordringen ikke kan inddrives på grund af debitors insolvens eller andre insolvensbehandlinger, når inddrivelsen er i strid med proportionalitetsprincippet.
            
            
               Endelig bør artikel 2, stk. 2, om fastsættelse af proceduren for vedtagelse af de flerårige finansielle retningslinjer for forvaltningen af aktiverne og artikel 4, stk. 3, om proceduren for vedtagelsen af de flerårige tekniske retningslinjer for programmet udgå, da de nu er helt overflødige i forhold til artikel 2, stk. 2, i protokol 37
                  12
               .
            
            
               Disse overflødige bestemmelser bør udgå af hensyn til gennemsigtigheden, og fordi de ikke længere kan benyttes.
            
            
               •Overensstemmelse med gældende bestemmelser på samme område
            
            
               Forslaget er en del af en lovpakke om revision af forskningsprogrammet for Kul- og Stålforskningsfonden. Det er især knyttet til:
            
            
               ·Kommissionens forslag om ændring af Rådets beslutning 2008/376/EF om vedtagelse af Kul- og Stålforskningsfondens forskningsprogram og om de flerårige tekniske retningslinjer for dette program.
            
            
               ·Kommissionens forslag om ændring af Rådets beslutning 2003/77/EF om fastsættelse af de flerårige finansielle retningslinjer for forvaltningen af aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver. Revisionen af Rådets beslutning 2003/77/EF, under Generaldirektoratet for Budgets ansvar, stemmer ligeledes overens med Den Europæiske Revisionsrets analyse fra 2019 om afviklingen af EKSF.
            
            
               •Sammenhæng med Unionens politik på andre områder
            
            
               Forslaget er revideret i overensstemmelse med Parisaftalen, meddelelsen om den europæiske grønne aftale
                  13
               , som fastsætter rammerne for at gøre EU til det første klimaneutrale kontinent i 2050, og Kommissionens opfølgende meddelelse: Investeringsplan for et bæredygtigt Europa Investeringsplan for den europæiske grønne pagt
                  14
               , som blev fremlagt den 14. januar 2020. 
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Retsgrundlaget, det giver EU ret til at handle, er artikel 2 i protokol (nr. 37), der er knyttet til traktaten om Den Europæiske Union og til traktaten om Den Europæiske Unions funktionsmåde om de finansielle konsekvenser af udløbet af EKSF-traktaten og om Kul- og Stålforskningsfonden.
            
            
               •Nærhedsprincippet (for områder, der ikke er omfattet af enekompetence) 
            
            
               Foranstaltningerne til gennemførelse af protokollen er fastsat ved en rådsafgørelse, hvis revision hører under Kommissionens eksklusive initiativret til lovgivningsforslag.
            
            
               •Proportionalitetsprincippet
            
            
               Forslaget er nødvendigt for at etablere de nødvendige foranstaltninger til gennemførelse af protokollen, der er knyttet til EU-traktaterne om de finansielle konsekvenser af udløbet af EKSF-traktaten og om Kul- og Stålforskningsfonden.
            
            
               •Valg af retsakt
            
         
         
            
               Retsakten ændrer Rådets beslutning og skal derfor være en afgørelse. 
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontroller af gældende lovgivning
            
            
               
                  Forslaget er baseret på resultaterne af en rapport, der forelægges hvert syvende år, hvorved der foretages en overvågning af Kul- og Stålforskningsfondens program, herunder en vurdering af de forventede fordele, med bistand fra et panel af eksperter
                     15
                  . Den seneste syvårige rapport blev offentliggjort den 5. februar 2020
                     16
                  . Eksperterne analyserede Kul- og Stålforskningsfondens programs funktionsmåde, vurderede programmets teknologiske udvikling og forventede fordele for sektoren og samfundet og kom med anbefalinger til forbedring af programmet, herunder en revision af retsgrundlaget.
               
            
            
               •Høringer af interessenter
            
            
               
                  Kul- og Stålforskningsfondens interessenter har deltaget i flere ad hoc-møder, særlige møder i den rådgivende gruppe (Den Rådgivende Gruppe for Kul — CAG, og Stål — SAG) og møder i COSCO (svarende til programudvalget i Horisont 2020). Som et direkte resultat af disse møder blev åbningen af EKSF's aktiver den 25. juni 2019 godkendt af den fælles ad hoc-gruppe for CAG og SAG.
               
            
            
               •Indhentning og brug af ekspertbistand
            
            
               De foreløbige resultater af den nuværende overvågnings- og vurderingsrapport for Kul- og Stålforskningsfonden blev illustreret i seminaret "Steel and Coal: a New Perspective", som Kommissionen var vært for den 28. marts 2019 med deltagelse af over 100 interessenter
                  17
               . 
            
            
               •Konsekvensanalyse
            
            
               En konsekvensanalyse er ikke nødvendig for den foreslåede revision, da de forventede økonomiske, miljømæssige eller sociale virkninger sandsynligvis ikke vil være væsentlige. 
            
            
               •Målrettet regulering og forenkling
            
            
               Forslaget er baseret på resultaterne af den syvårige rapport, som indeholder en løbende gennemgang af Kul- og Stålforskningsfondens program, herunder en vurdering af de forventede fordele.
            
            
               •Grundlæggende rettigheder
            
            
               
                  Forslaget er i overensstemmelse med beskyttelsen af de grundlæggende rettigheder. 
               
            
            
               4.VIRKNINGER FOR BUDGETTET
            
            
               Forslaget skaber ikke nogen nye forpligtelser, som skal ydes over det almindelige budget under den nuværende flerårige finansielle ramme. 
            
            
               5.ANDRE FORHOLD
            
            
               •Forklarende dokumenter (for direktiver)
            
            
               
                  Ikke relevant.
               
            
            
               •Nærmere redegørelse for de enkelte bestemmelser i forslaget
            
         
         
            
               Revisionen er således begrænset til følgende bestemmelser:
            
            
               (1)Artikel 1, stk. 1a
            
            
               Med denne artikel indføres de minimis-reglen, og artiklen er baseret på artikel 101 i finansforordningen vedrørende Unionens almindelige budget. Den gør det muligt for Kommissionen at eftergive krav, også før alle retsmidler er udtømt, i begrænsede og specifikke tilfælde, hvor de forventede omkostninger ved inddrivelsen vil overstige det beløb, der skal inddrives, og eftergivelsen ikke vil skade Unionens image, i tilfælde, hvor debitor er insolvent, eller hvis inddrivelsen er i strid med proportionalitetsprincippet. Anvendelsen af denne regel vil gøre det muligt at sikre en velordnet lukning.
            
            
               (2)Artikel 2, stk. 1
            
            
               Aktiverne forvaltes af Kommissionen på en sådan måde, at der sikres en årlig tildeling til Kul- og Stålforskningsfonden på [111 mio. EUR] frem til 2027 til finansiering af forskning i de sektorer, som er knyttet til kul- og stålindustrien, heraf [40 mio. EUR] til finansiering af forskningssamarbejde inden for de nævnte sektorer, og [71 mio. EUR] til finansiering af banebrydende teknologier, som kan føre til næsten kulstofneutral stålfremstilling, og til finansiering af forsknings- og innovationsprojekter, der forvalter den retfærdige omstilling af tidligere aktive kulminer eller kulminer under nedlukning samt dermed forbundet infrastruktur i overensstemmelse med mekanismen for en retfærdig omstilling og i overensstemmelse med artikel 4, stk. 2. Efter 2027 forvaltes aktiverne af Kommissionen på en sådan måde, at der sikres et langsigtet afkast. Aktiverne placeres med det formål at bevare og, om muligt, forbedre aktivernes værdi. 
            
            
               (3)Artikel 2, stk. 1, litra a)
            
            
               1a.Den årlige tildeling på [111 mio. EUR] udgøres af nettoindtægterne fra placeringerne og, såfremt disse er utilstrækkelige, salget af en del af aktiverne i EKSF under afvikling og, efter afviklingen, af aktiverne i Kul- og Stålforskningsfonden.
            
            
               (4)Artikel 2, stk. 2, udgår.
            
            
               (5)Artikel 3, stk. 1 
            
            
               1.Der udarbejdes hvert år adskilt fra Den Europæiske Unions resterende øvrige finansielle operationer en resultatopgørelse, en balance og en finansiel redegørelse for de afviklingsoperationer, der er omhandlet i artikel 1, og for de placeringsoperationer og aktivforvaltningsoperationer, der er omhandlet i artikel 2. Disse finansielle dokumenter integreres i de finansielle dokumenter, som Kommissionen hvert år udarbejder i henhold til artikel 318 i traktaten om Den Europæiske Unions funktionsmåde og finansforordningen vedrørende Unionens almindelige budget.
            
            
               (6)Artikel 3, stk. 2
            
            
               2.Europa-Parlamentets, Rådets og Revisionsrettens beføjelser med hensyn til kontrol og decharge som defineret i traktaten om Den Europæiske Unions funktionsmåde og i finansforordningen vedrørende Unionens almindelige budget finder anvendelse på de operationer, der er omhandlet i stk. 1.
            
            
               (7)Artikel 4, stk. 1
            
            
               1.Nettoindtægterne fra de placeringer, der er omhandlet i artikel 2, og provenuet ved salg af en del af aktiverne udgør eksterne formålsbestemte indtægter på Den Europæiske Unions almindelige budget. Disse indtægter skal afsættes til et særligt formål, nemlig til finansiering af forskningsprojekter inden for kul-og stålrelaterede sektorer uden for rammeprogrammet for forskning. De udgør Kul- og Stålforskningsfonden og forvaltes af Kommissionen.
            
            
               (8)Artikel 4, stk. 3, udgår.
            
            
               (9)I artikel 5 udgår stk. 2.
            
            
               (10)Bilaget udgår.
            
            
               2020/0142 (APP)
            
            
               Forslag til
            
            
               RÅDETS AFGØRELSE
            
         
         
            
               om ændring af beslutning 2003/76/EF om fastsættelse af de nødvendige bestemmelser til gennemførelse af den protokol, der er knyttet til traktaten om oprettelse af Det Europæiske Fællesskab, om de finansielle konsekvenser af udløbet af EKSF-traktaten og om Kul- og Stålforskningsfonden
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til protokol nr. 37 om de finansielle konsekvenser af udløbet af EKSF-traktaten og om Kul- og Stålforskningsfonden, der er knyttet til traktaten om Den Europæiske Union og til traktaten om Den Europæiske Unions funktionsmåde og navnlig artikel 2, stk. 1,
            
            
               under henvisning til forslag fra Europa-Kommissionen,
            
            
               under henvisning til godkendelse fra Europa-Parlamentet
                  18
               ,
            
            
               efter en særlig lovgivningsprocedure, 
            
            
               ud fra følgende betragtninger:
            
            
               (1)Traktaten om oprettelse af Det Europæiske Kul- og Stålfællesskab udløb den 23. juli 2002, jf. nævnte traktats artikel 97. Alle Det Europæiske Kul- og Stålfællesskabs (EKSF's) aktiver og passiver blev overført til Unionen den 24. juli 2002.
            
            
               (2)I overensstemmelse med protokol nr. 37 anses nettoværdien af aktiverne og passiverne i balancen for EKSF af 23. juli 2002 for aktiver bestemt til forskning inden for sektorer knyttet til kul- og stålindustrien omtalt som "EKSF under afvikling" og, efter afviklingen, som "aktiverne i Kul- og Stålforskningsfonden".
            
            
               (3)Af protokol nr. 37 fremgår det ligeledes, at provenuet fra disse aktiver, som benævnes "Kul- og Stålforskningsfonden", udelukkende skal anvendes til forskning inden for sektorer knyttet til kul- og stålindustrien og uden for rammeprogrammet for forskning i nævnte sektorer i overensstemmelse med bestemmelserne i protokol nr. 37 og i retsakter vedtaget på grundlag heraf.
            
            
               (4)Rådet vedtog den 1. februar 2003 beslutning 2003/76/EF
                  19
               , som opstiller regler for gennemførelse af protokol nr. 37.
            
            
               (5)Som følge af den lave rente falder indtægterne til finansiering af forskningsprojekter for kul og stål hurtigt. 
            
            
               (6)Dette fører til en situation, hvor det kritiske minimumsbudget til en årlig indkaldelse af forslag til Kul- og Stålforskningsfondens forskningsprogram ("programmet") muligvis ikke kan opfyldes. 
            
            
               (7)Det er nødvendigt med et kritisk minimumsbudget til en indkaldelse af forslag, så programmet kan yde støtte til værdifulde fælles forskningsprojekter med en kritisk masse og EU-merværdi til forbedring af bæredygtighed, dvs. sundhed, sikkerhed, arbejdsvilkår og reduktion af miljøbelastningen i de sektorer, som er knyttet til kul- og stålindustrien. 
            
            
               (8)I meddelelsen om den europæiske grønne aftale — COM(2019) 640 final forpligtede Kommissionen sig til at støtte banebrydende teknologier inden for produktion af rent stål, som kan føre til kulstofneutral stålfremstilling i 2030. For at gøre dette muligt forpligtede Kommissionen sig til at undersøge, hvorvidt en del af de midlerne fra Det Europæiske Kul- og Stålfællesskab kunne bruges.
            
            
               (9)For at opfylde EU's mål blev der i meddelelsen Investeringsplan for et bæredygtigt Europa Investeringsplan for den europæiske grønne pagt — COM(2020) 21 final — foreslået en revision af retsgrundlaget for Kul- og Stålforskningsfonden for at gøre det muligt at anvende aktiverne i EKSF under afvikling og efter afviklingen aktiverne i Kul- og Stålforskningsfonden. 
            
            
               (10)Salget af en del af aktiverne i EKSF under afvikling og efter afviklingen aktiverne i Kul- og Stålforskningsfonden til finansiering af forskningsprojekter i kul- og stålsektoren bør være tilladt på den betingelse, at reserverne bevares som en garanti for de begrænsede resterende forpligtelser, der følger af uforudsete forpligtelser, og at en rimelig del af aktiverne, som ikke længere er nødvendige med henblik på ovenstående, fortsat investeres for at generere indtægter. 
            
            
               (11)Et salg af aktiverne i EKSF under afvikling og, efter afviklingen, af aktiverne i Kul- og Stålforskningsfonden kan være nødvendigt for frem til 2027 at sikre en årlig tildeling på [111 mio. EUR] til Kul- og Stålforskningsfonden, som skal anvendes som følger: [40 mio. EUR] pr. år anvendes til finansiering af forskningssamarbejde i kul- og stålsektoren og de resterende [71 mio. EUR] til finansiering af banebrydende teknologier, som kan føre til næsten kulstofneutral stålfremstilling, og til finansiering af forsknings- og innovationsprojekter, der forvalter den retfærdige omstilling af tidligere aktive kulminer eller kulminer under nedlukning samt dermed forbundet infrastruktur i overensstemmelse med mekanismen for en retfærdig omstilling og i overensstemmelse med artikel 4, stk. 2. Muligheden for at sælge en del af aktiverne i EKSF under afvikling og, efter afviklingen, af aktiverne i Kul- og Stålforskningsfonden er begrænset til finansieringen af årlige tildelinger i regnskabsårene 2021-2027. 
            
            
               (12)Kul- og Stålforskningsfonden bør derfor ikke kun finansieres af nettoindtægterne fra placeringerne, men også, hvor det er nødvendigt, af provenuet fra salget af en del af aktiverne i fonden op til det beløb, som er planlagt for perioden 2021-2027.
            
         
         
            
               (13)Artikel 2, stk. 2, om fastsættelse af proceduren for vedtagelse af de flerårige finansielle retningslinjer for forvaltningen af aktiverne og artikel 4, stk. 3, om proceduren for vedtagelsen af de flerårige tekniske retningslinjer for programmet bør udgå, da de nu er helt overflødige i forhold til artikel 2, stk. 2, i protokol 37.
            
            
               (14)Det foreslås at afskaffe udjævningsmekanismen, da det er et forældet værktøj.
            
            
               (15)Der bør tilføjes et nyt stykke til artikel 1 for at gøre det muligt at eftergive krav på grundlag af principperne i artikel 101, stk. 2, første afsnit, i finansforordningen
                  20
               .
            
            
               (16)Beslutning 2003/76/EF bør derfor ændres i overensstemmelse hermed —
            
            
               VEDTAGET DENNE AFGØRELSE: 
            
            
               Artikel 1
            
            
               I beslutning 2003/76/EF foretages følgende ændringer:
            
            
               (1)Artikel 1 ændres som følger:
            
            
               (a)Som stk. 1a indsættes:
            
            
               "1a. "Kommissionen eftergiver krav, også før alle retsmidler er udtømt, i følgende tilfælde:
            
            
               (a)hvis de forventede omkostninger ved inddrivelsen vil overstige det beløb, der skal inddrives, og eftergivelsen ikke vil skade Unionens image
            
            
               (b)såfremt fordringen ikke kan inddrives på grund af debitors insolvens eller andre insolvensbehandlinger
            
            
               (c)når inddrivelsen er i strid med proportionalitetsprincippet.
            
            
               (2)Artikel 2 ændres som følger:
            
            
               (a)Stk. 1 affattes således:
            
            
               " 1. Aktiverne forvaltes af Kommissionen på en sådan måde, at der sikres en årlig tildeling til Kul- og Stålforskningsfonden på [111 mio. EUR] frem til 2027 til finansiering af forskning i de sektorer, som er knyttet til kul- og stålindustrien, og navnlig [40 mio. EUR] til finansiering af forskningssamarbejde i nævnte sektorer og [71 mio. EUR] til finansiering af forskning i banebrydende teknologier, der fører til næsten kulstofneutrale stålfremstillingsprojekter og til finansiering af forsknings- og innovationsprojekter til forvaltning af den retfærdige omstilling af tidligere aktive kulminer eller kulminer under nedlukning samt dermed forbundet infrastruktur i overensstemmelse med mekanismen for en retfærdig omstilling og i overensstemmelse med artikel 4, stk. 2. Efter 2027 forvaltes aktiverne af Kommissionen på en sådan måde, at der sikres et langsigtet afkast. Aktiverne placeres med det formål at bevare og, om muligt, forbedre aktivernes værdi.
            
            
               (b)Som stk. 1a indsættes:
            
            
               "1a. Den årlige tildeling af [111 mio. EUR] udgøres af nettoindtægterne fra placeringerne og, såfremt disse er utilstrækkelige, salget af en del af aktiverne i EKSF under afvikling og, efter afviklingen, af aktiverne i Kul- og Stålforskningsfonden."
            
            
               (c)Stk. 2 udgår.
            
            
               (2)Artikel 3
            
         
         
            
               (a)Stk. 1 affattes således:
            
            
               " 1. Der udarbejdes hvert år adskilt fra Den Europæiske Unions resterende øvrige finansielle operationer en resultatopgørelse, en balance og en finansiel redegørelse for de afviklingsoperationer, der er omhandlet i artikel 1, og for de placeringsoperationer og aktivforvaltningsoperationer, der er omhandlet i artikel 2.
            
            
               Disse finansielle dokumenter integreres i de finansielle dokumenter, som Kommissionen hvert år udarbejder i henhold til artikel 318 i traktaten om Den Europæiske Unions funktionsmåde og finansforordningen vedrørende Unionens almindelige budget."
            
            
               (b)Stk. 2 affattes således:
            
            
               " 2. Europa-Parlamentets, Rådets og Revisionsrettens beføjelser med hensyn til kontrol og decharge som defineret i traktaten om Den Europæiske Unions funktionsmåde og i finansforordningen vedrørende Unionens almindelige budget finder anvendelse på de operationer, der er omhandlet i stk. 1."
            
            
               (3)Artikel 4
            
            
               (a)Stk. 1 affattes således:
            
            
               " 1. Nettoindtægterne fra de placeringer, der er omhandlet i artikel 2, og provenuet fra salget af en del af aktiverne udgør indtægter på Den Europæiske Unions almindelige budget. Disse indtægter har et særligt anvendelsesformål, nemlig finansiering af forskningsprojekter i sektorer knyttet til kul- og stålindustrien, der ikke er omfattet af forskningsrammeprogrammet. De udgør Kul- og Stålforskningsfonden og forvaltes af Kommissionen."
            
            
               (b)Stk. 3 udgår.
            
            
                  
            
            
               (4)Artikel 5, stk. 2, udgår. 
            
            
               (5)Bilaget udgår.
            
            
               Artikel 2
            
            
               Denne afgørelse træder i kraft på tyvendedagen efter offentliggørelsen i Den Europæiske Unions Tidende. Den finder anvendelse fra eller efter den 1. januar 2021.
            
            
               Artikel 3
            
            
               Denne afgørelse er rettet til medlemsstaterne.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formanden
               
            
         
         
            
                  
                     (1)
                  
                        COM/2018/773 final, meddelelse fra Kommissionen til Europa-Parlamentet, Det Europæiske Råd, Rådet, Det Europæiske Økonomiske og Sociale Udvalg, Regionsudvalget og Den Europæiske Investeringsbank. En ren planet for alle En europæisk strategisk og langsigtet vision for en fremgangsrig, moderne, konkurrencedygtig og klimaneutral økonomi (28.11.2018).
               
               
                  
                     (2)
                  
                        COM (2019) 640 final, meddelelse fra Kommissionen til Europa-Parlamentet, Det Europæiske Råd, Rådet, Det Europæiske Økonomiske og Sociale Udvalg og Regionsudvalget. Den europæiske grønne aftale (11.12.2019). 
               
               
                  
                     (3)
                  
                        Rådets afgørelse (EU) 2018/599 om ændring af beslutning 2003/76/EF (EUT L 101 af 20.4.2018, s. 1). 
               
               
                  
                     (4)
                  
                        https://www.europarl.europa.eu/doceo/document/TA-8-2018-0061_DA.html
               
               
                  
                     (5)
                  
                        Rådets afgørelse (EU) 2018/599 om ændring af beslutning 2003/76/EF (EUT L 101 af 20.4.2018, s. 1). 
               
               
                  
                     (6)
                  
                        Revisionsretten: Analyse nr. 10/2019, Det Europæiske Kul- og Stålfællesskab: Afviklingen går efter planen, men finansieringen til forskning er ikke længere holdbar (s. 13).
               
               
                  
                     (7)
                  
                        Ibidem. s. 17.
               
               
                  
                     (8)
                  
                        De Rådgivende Grupper for Kul (CAG) og Stål (SAG) har til opgave at hjælpe Kommissionen med at forvalte forskningsprogrammet for de henholdsvis kul- og stålrelaterede aspekter. Medlemmerne af de rådgivende grupper er personer, som er udpeget af Kommissionen til at repræsentere en fælles interesse blandt interessenter. Medlemmerne udpeges for en periode på 42 måneder.
               
               
                  
                     (9)
                  
                        Se betragtning 11.
               
               
                  
                     (10)
                  
                        Niveauet af de aktiver, der skal overvejes for beregningen, er niveauet pr. 31. december 2019.
               
               
                  
                     (11)
                  
                        Et europæisk partnerskab med fælles programlægning er et initiativ udarbejdet med tidlig deltagelse af medlemsstaterne, hvor Unionen sammen med private og/eller offentlige partnere (såsom industri, universiteter, forskningsorganisationer, organer, der udfører offentlige serviceydelser på lokalt, regionalt, nationalt eller internationalt plan eller civilsamfundsorganisationer, herunder fonde og ngo'er) forpligter sig til i fællesskab at støtte udviklingen og gennemførelsen af et program af forskningsaktiviteter. Europæiske partnerskaber med fælles programlægning oprettes på grundlag af aftalememoranda og/eller aftaler mellem Kommissionen og private og/eller offentlige partnere med angivelse af målene for partnerskabet, relaterede forpligtelser for partnernes finansielle og/eller ikkefinansielle bidrag, centrale resultat og effektindikatorer samt det output, der skal leveres. De omfatter indkredsning af supplerende forskningsaktiviteter, som gennemføres af partnerne og af forskningsprogrammet.
               
               
                  
                     (12)
                  
                        På tidspunktet for vedtagelsen af afgørelse 2003/76 og 2008/376 havde protokol (nr. 34) om de finansielle konsekvenser af udløbet af EKSF-traktaten og om Kul- og Stålforskningsfonden (2001), der er knyttet til traktaten om oprettelse af Det Europæiske Fællesskab, kun hjemmel for beslutning 2003/76.
               
               
                  
                     (13)
                  
                        COM(2019) 640 af 11. december 2019.
               
               
                  
                     (14)
                  
                        COM(2020) 21 af 14. januar 2020.
               
               
                  
                     (15)
                  
                        Overvågnings- og vurderingsrapporten fremgår af bestemmelserne i Rådets beslutning nr. 2008/376/EF, der blev offentliggjort i Den Europæiske Unions Tidende af 20. maj 2008 (EUT L 130, s. 7) og ændret ved Rådets afgørelse 2017/955 af 29. maj 2017.
               
               
                  
                     (16)
                  
                        
                  https://ec.europa.eu/info/publications/research-fund-coal-and-steel-monitoring-and-assessment-report_en
                  .
               
               
                  
                     (17)
                  
                  https://ec.europa.eu/research/index.cfm?pg=events&eventcode=9DB3A26D-B1D8-8BED
                     
                  0A23CA684631B0CF.
               
               
                  
                     (18)
                  
                        EUT C , , s. .
               
               
                  
                     (19)
                  
                        EUT L 29 af 5.2.2003, s. 22.
               
               
                  
                     (20)
                  
                        EUT L 193 af 30.7.2018, s. 1.